
     Gheorghe Ciuhandu

REFERAT

Privind aprobarea colaborării între Consiliul Local al Municipiului Timişoara şi 

Fundaţia  „Pentru Voi” 

Cu cererea nr. SC 2004 – 017794 / 11.10.2004, Fundaţia „Pentru Voi” a solicitat continuarea parteneriatului încheiat cu Consiliul Local al Municipiului Timişoara conform Hotărârii nr. 112 din data de 27.04.2004  privind  aprobarea colaborării între CLMT şi Fundaţia Pentru Voi privind stabilirea condiţiilor şi modalităţilor de finanţare şi de furnizare a suportului material necesare funcţionării Centrului de zi „Pentru Voi”.
Centrul  a fost  înfiinţat la iniţiativa Fundaţiei „Pentru Voi” de către  Secretariatului de Stat pentru Persoane cu Handicap prin Ordinul nr. 174/19.12.1996. Încă de la înfiinţare, centrul a fost finanţat de către Consiliul Local Timişoara, ca instituţie coordonată de Secretariatul de Stat pentru Persoane cu Handicap. Deoarece prin Ordonanţa 14/2003, Inspectoratul de Stat pentru Persoane cu Handicap s-a desfiinţat, centrul este actualmente în subordonarea Consiliului Local Timişoara, în coordonarea metodologică a Autorităţii Naţionale pentru Persoanele cu Handicap şi este finanţat de la bugetul local al municipiului Timişoara. Regulamentul de organizare şi funcţionare şi organigrama centrului sunt aprobate prin Hotărârea Consiliului Local al Municipiului Timişoara nr. 71 din 30.03.2004.

Prin eforturile concordante ale Consiliului Local al Municipiului Timişoara, ale Fundaţiei Pentru Voi, ale partenerilor olandezi şi  ale personalului Centrului, acesta este un model de bună practică recunoscut la nivel internaţional.


Centrul furnizează servicii comunitare pentru 115 adulţi cu dizabilităţi intelectuale (handicap mintal), fiind singurul serviciu pentru adulţii cu handicap mental din Timişoara. Serviciile furnizate de centru sunt: 

1. Servicii de zi : 5 ateliere (tehnoredactare şi multiplicare, croitorie - artizanat, grădinărit, ambalaje şi brutărie) , angajare  în muncă sprijinită, (19 beneficiari  lucrează actualmente pe piaţa muncii, cu sprijin), trei grupe de activităţi  pentru persoane cu handicap sever şi polihandicap sau comportament provocator (în care se desfăşoară activităţi de dezvoltare a autonomiei personale şi a capacităţii de autoservire, diferite terapii în funcţie de nevoile individuale).
2. Servicii rezidenţiale: DINA, DINU  şi LAURA – locuinţe protejată pentru 21 de persoane cu handicap  ce provin din instituţii sau familii cu probleme sociale 
3. Sprijin în comunitate: Sprijin familial şi consiliere, şcoala de vară anuală, lunar Clubul Pentru Voi, acompaniament în societate
4. Centru de criză pentru  17 persoane cu tulburări de comportament severe. De serviciile centrului pot beneficia maxim 2 persoane simultan în cazul ivirii unei crize majore în familie: comportament agresiv şi autoagresiv care pune în pericol integritatea beneficiarului sau a restului familiei, părinţi sau fraţi bolnavi şi internaţi în spital etc. O persoană poate beneficia de serviciile centrului de criză pe o perioadă de timp între două săptămâni şi maximum două luni, timp în care se lucrează pe baza planului individual de intervenţie elaborat de echipa pluridisciplinară. Beneficiarul este în permanenţă sub observaţie, se intervine şi medicamentos, astfel încât să se ajungă la mixul optim de mijloace prin care se încearcă depăşirea stării de criză şi reducerea, pe cât posibil, a probabilităţii reiterării acesteia. 
Modificarea legislaţiei în domeniu - Legea 343 din 2004 - impune modificarea unor articole din convenţia de colaborare aprobată prin Hotărârea nr. 112 din data de 27.04.2004.   

Raportat la cele de mai sus şi în conformitate cu dispoziţiile articolului 38 lit. X din Legea Administraţiei Publice Locale numărul 215 / 2001, propunem aprobarea convenţiei anexate.

